b'\n_START_ARTICLE_\nTozeur\n_START_SECTION_\nZgodovina\n_START_PARAGRAPH_\nKraj Tozeur v tej oazi so ustanovili Rimljani ter ga poimenovali Tusuros, veljalo pa je za pomembno postojanko v notranjosti de\xc5\xbeele._NEWLINE_V preteklosti je bilo mesto sila pomembno kot postojanka na poti karavan \xc4\x8dez Saharo. Te so prihajale iz podsaharske Afrike trgovat na obalo Sredozemlja._NEWLINE_\xc5\xa0e v dana\xc5\xa1njem \xc4\x8dasu je lokalna kultura bolj usmerjena k tradicionalnim vrednotam Arabcev in berberskih plemen, kot je to videti v preostali (predvsem obalni, turisti\xc4\x8dno razviti) Tuniziji. Tako na tem obmo\xc4\x8dju ni redek pojav popolnoma zakritih \xc5\xbeensk v \xc4\x8dadorjih.\n_START_SECTION_\nGeografija\n_START_PARAGRAPH_\nTozeur se razprostira ob severozahodnem koncu jezera Chott el Jerid. Oddaljen je pribli\xc5\xbeno 450 km od tunizijske metropole Tunis, od bli\xc5\xbenjih krajev Gafsa in Kebili (slednji le\xc5\xbei na drugi strani sezonskega slanega jezera, preko katerega vodi cesta) pa nekaj manj kot 100 km. Gabes, ki je najbli\xc5\xbeje mesto ob morju, je oddaljen okoli 210 km (na vzhod Tozeurja)._NEWLINE_Kraj je deljen na staro mestno jedro (medina) iz 14. stoletja ter novej\xc5\xa1i del ter turisti\xc4\x8dno cono. Ju\xc5\xbeno od kraja so vhodi v veliko oazo. Osrednja cesta, ki vodi skozi mesto, je \xc5\xa1iroka Ave Bourguiba (ave v tem primeru pomeni avenijo, francosko avenue).\n_START_SECTION_\nArhitektura\n_START_PARAGRAPH_\nKljub turisti\xc4\x8dnemu razvoju in zna\xc4\x8daju kraja je ta ohranil svojo tradicionalno komponento. Zanimiva je lokalna arhitektura: objekti iz rumene opeke. V starem delu mesta in ob glavnih ulicah najdemo mno\xc5\xbeico hi\xc5\xa1, katerih premi\xc5\xa1ljeno razporejena [peka ustvarja zanimive vzorce na zunanjih stenah._NEWLINE_Staro mestno jedro, katerega prve hi\xc5\xa1e so bile postavljene v 14. stoletju, je dobro ohranjeno. Krasi ga minaret, izdelan v istem stilu, ter tr\xc5\xbenica ali souq.\n_START_SECTION_\nPomen in znamenitosti\n_START_PARAGRAPH_\nTozeur je v dana\xc5\xa1njem \xc4\x8dasu pomembna gospodarska (kmetijstvo) in turisti\xc4\x8dna to\xc4\x8dka Tunizije.\n_START_SECTION_\nOaza\n_START_PARAGRAPH_\nS stotiso\xc4\x8di palmovih dreves (ve\xc4\x8dinoma datljevci) je Touzeur ogromna oaza. Svetovno znani so dateljni, ki jih pridobivajo v tem kraju in izva\xc5\xbeajo po svetu._NEWLINE_Oaza je skupek velikega \xc5\xa1tevila datljevih palm, katerih \xc5\xa1tevilo se giblje med 200 in 250 tiso\xc4\x8d. Velika je 11 km\xc2\xb2, napaja pa jo okoli 200 izvirov sladke vode. Mesto Tozeur je osrednja naseblina na obrobju, v notranjosti nasadov pa je nekaj manj\xc5\xa1ih naselij. Skoznjo vodijo asfaltne in pe\xc5\xa1\xc4\x8dene ceste.\n_START_SECTION_\nTurizem\n_START_PARAGRAPH_\nPomembna etnografska znamenitost Tunizije je etnolo\xc5\xa1ki muzej Dar Chariet v Tozeurju. V njem si je mo\xc4\x8d ogledati prizore iz \xc5\xbeivljenja pred 100 in ve\xc4\x8d leti, berberski nakit, preproge, keramiko in ornamente, pa tudi vo\xc5\xa1\xc4\x8dene lutke delavcev, trgovcev in plemstva._NEWLINE_Tozeur ima dobro razvito turisti\xc4\x8dno cono z mnogimi hoteli. Bli\xc5\xbenja Nefta ponuja mno\xc5\xbeico turisti\xc4\x8dnih storitev v stilu safari, ponudniki zlasti ogla\xc5\xa1ujejo jahanje kamel.\n_START_SECTION_\nPromet\n_START_PARAGRAPH_\nRegionalne asfaltne ceste vodijo v Nefto na zahod, Gafso na severo-vzhod (proti Tunisu), Kebili (ter dalje proti tunizijski obali) na jugo-vzhod - preko sezonskega slanega jezera Chott el Jerid.'